Audi A2 e-tron bliver den mest nøjsomme Audi nogensinde

Audi genopliver senere i år A2-navnet. Det vil for nogle vække minder om en teknisk fremsynet lille bil. For andre er Audi A2 nok den model, der så ud, som om designafdelingen havde tabt en intern diskussion og måtte gå på kompromis med stort set alle deres principper… Der vil faktisk måske være dem, som (med rette, red.) hævder, at den oprindelige A2 stadig er den grimmeste bil, Audi nogensinde har designet. Til gengæld var den teknisk langt mere interessant, end udseendet antydede. Den var let, bygget i aluminium og udviklet med et usædvanligt stort fokus på lavt forbrug. Netop den tankegang forsøger Audi nu at genoplive med den elektriske A2 e-tron.

Den nye model får verdenspremiere i efteråret 2026, men Audi har nu offentliggjort en række af de vigtigste tekniske detaljer. Mest opsigtsvækkende er et foreløbigt WLTP-forbrug på blot 12,8 kWh pr. 100 kilometer for udgaven med 140 kW, svarende til 190 hk, og den valgfrie effektivitetspakke. Det gør ifølge Audi A2 e-tron til den mest energieffektive Audi nogensinde.

Aerodynamikken gør en stor forskel

En væsentlig del af forklaringen er aerodynamikken. Audi A2 e-tron med effektivitetspakken får en luftmodstandskoefficient på 0,24. Audi har blandt andet arbejdet med en afrundet front, en glidende taglinje, optimerede hjulkasser og et aktivt køleluftindtag, der holder lukket, når batteriet og drivlinjen ikke behøver ekstra køling.

Det er især vigtigt ved højere hastigheder, hvor luftmodstanden står for en stor del af energiforbruget. Audi oplyser et foreløbigt samlet WLTP-forbrug på mellem 12,8 og 15,6 kWh/100 km afhængigt af version og udstyr.

Ny drivlinje reducerer energitabet

Audi A2 e-tron får en permanentmagnet-synkronmotor kombineret med en ny inverter med siliciumkarbid-halvledere. Samtidig har Audi reduceret tabene i selve motoren og transmissionen. Samlet skal den nye drivlinje være op til 10 procent mere effektiv end tidligere generationer.

Batteriet har en kapacitet på 61 kWh brutto og 58 kWh netto og bruger LFP-kemi. Det giver blandt andet lang levetid og gør det mindre problematisk regelmæssigt at lade bilen til 100 procent. Audi bruger et cell-to-pack-design, hvor battericellerne integreres direkte i batteripakken for at udnytte pladsen bedre.

Kan levere strøm tilbage

A2 e-tron understøtter også tovejsopladning. Med Vehicle-to-Load kan bilen levere strøm til eksempelvis værktøj, computere eller andet elektrisk udstyr. Vehicle-to-Home gør det desuden muligt at bruge bilen som energilager for boligen.

Sidstnævnte kræver en kompatibel ladeboks og bliver i første omgang kun tilgængelig på udvalgte markeder. Det er endnu ikke oplyst, om Danmark bliver blandt dem.

Audi har endnu ikke offentliggjort den endelige rækkevidde eller danske priser. Den færdige Audi A2 e-tron bliver præsenteret i efteråret 2026. Hvis Audi kan holde forbruget tæt på de foreløbige 12,8 kWh/100 km, bliver den nye A2 i hvert fald noget mere interessant end forgængeren var køn.

Audi A2 e-tron bliver den mest nøjsomme Audi nogensinde